ราชธานีได้รถสิบล้อ ดันสินเชื่อโตพุ่ง20%
ราชธานีฯ สวนทางตลาดรถสิบล้อดันยอดปล่อยสินเชื่อใหม่พุ่ง 20%
21 ก.ค. 2558

ราชธานีฯ สวนทางตลาดรถสิบล้อดันยอดปล่อยสินเชื่อใหม่พุ่ง 20%
นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง  เปิดเผยว่า ครึ่งปีแรกที่ผ่านมา บริษัทสามารถปล่อยสินเชื่อใหม่ได้ 7,000 ล้านบาท เติบโต 20% และคาดว่าเมื่อถึงสิ้นปีนี้จะปล่อยสินเชื่อใหม่ได้ 1.44 หมื่นล้านบาท ตามเป้าที่ตั้งไว้ โดยมีสัดส่วนสินเชื่อรถบรรทุกอยู่ประมาณ 70% ของสินเชื่อรวม
ทั้งนี้ บริษัทยังคงเข้มงวดในการอนุมัติสินเชื่อ โดยพิจารณาไปถึงสัญญาว่าจ้างรับงานขนส่งและรับเฉพาะลูกค้าสายตรงที่ประกอบอาชีพรถบรรทุกเป็นหลักอยู่แล้ว ซึ่งเมื่อรวมกับรูปแบบการบริหารหนี้ที่ไม่ก่อให้เกิดรายได้หรือเอ็นพีแอล ด้วยการตัดขายลูกหนี้เก่าๆ ออกไป ส่งผลให้จำนวนเอ็นพีแอลในครึ่งปีแรกลดลงมาอยู่ที่ 4% เทียบกับช่วงเดียวกันปีก่อนที่อยู่ที่ 5.2% 
ทั้งนี้ ตลาดหลักที่เป็นรถบรรทุกยังเติบโตได้ดี ทั้งรถบรรทุกป้ายแดงและรถบรรทุกมือสอง สอดคล้องกับยอดขายรถบรรทุกในตลาดช่วงครึ่งปีแรกที่ผ่านมาที่เติบโตถึง 11% สวนทางกับยอดขายรถยนต์โดยรวมที่ยังคงติดลบ
“ตอนนี้การค้าขายตามชายแดนยังโตได้ดี แม้มูลค่าเงินขายสินค้าจะลดลงแต่ปริมาณสินค้าที่ขนส่งยังเท่าเดิม เช่น ข้าว ยาง หรือมันสำปะหลัง ทำให้ยังมีความต้องการรถบรรทุกเพื่อขนส่งสินค้าอยู่ รถบรรทุกป้ายแดงและรถบรรทุกมือสองจึงขายดีตามไปด้วย โดยเฉพาะรถบรรทุกมือสองที่มีอายุไม่เกิน 5 ปี ในตลาดขายหมดแล้ว แถมราคาปรับขึ้นอีก 10-15% เพราะหากลูกค้าคนไหนไม่อยากซื้อรถบรรทุกป้ายแดง ก็หันมาซื้อรถบรรทุกมือสองแทน เพื่อจำกัดความเสี่ยง ทำให้ราคาจึงขยับขึ้นตามไปด้วย” นายโกวิทย์ กล่าว  
อย่างไรก็ตาม แม้ผู้ให้บริการสินเชื่อเช่าซื้อหลายรายจะหันมาทำตลาดรถบรรทุกมากขึ้น เพื่อชดเชยกับตลาดรถเก๋งที่หายไป ซึ่งหากเป็นลูกค้ารายย่อยก็จะไม่ได้แข่งขันกันด้านดอกเบี้ย ทำให้บริษัทสามารถแข่งขันได้ แต่หากเป็นลูกค้ารายใหญ่ถึงจะแข่งขันกันด้านดอกเบี้ย บริษัทจึงไม่เข้าไปแข่งขันในลูกค้ารายใหญ่ 
นอกจากสินเชื่อรถบรรทุกที่เติบโต 20% แล้ว สินเชื่อรถหรูหรือซูเปอร์คาร์ก็เติบโตดีถึง 30-40% รถจักรยานยนต์ขนาดใหญ่หรือบิ๊กไบค์ก็เติบโต 20% เช่นกัน มีเพียงสินเชื่อรถแท็กซี่เท่านั้นที่ไม่เติบโต เนื่องจากตลาดไม่เอื้ออำนวย แม้ว่าปีนี้จะมีรถแท็กซี่นับหมื่นคันที่ครบกำหนดต้องเปลี่ยนรถใหม่ก็ตาม